OpenLLM-France/wikimedia huggingface dataset:
# Ar pros Veni, Sancte Spiritus, d’ar Pantecost

| ◄ Oræsonou ar Rogationou hac ar Iaou-Basq | Ar pros Veni, Sancte Spiritus, d’ar Pantecost | Oræson d’an Dreindet gant hini ar Sul ► |
Cantic var ar Pros Veni, Sancte Spiritus, et emitte cœlitùs, phini a vez canet en Oferen abars an Aviel da voueliou ar Pantecost. Var an ton gallec : Esprit divin, venez répandre, pe autramant Réveillez-vous.
| VEni, Sancte Spiritus, et emitte cœlitùs lucis tuæ radius. | DEut, ni ho supli, Speret Santel, Ha digacit ar reionou Eus ho sclerijen celestiel Da luia var hon eneou. |
| Veni, pater pauperum ; veni, dator munerum ; veni, lumen cordium. | Deut, pa’z ê c’houi tad ar beorien ; Deut, pa roït libr ho presentou ; Deut, pa’z ê c’houi eo ar sclerijen D’hor speret ha d’hor c’halonou. |
| Consolator optime, dulcis hospes animæ, dulce refrigerium. | C’houi ê hor c’honsoleur ar guella : Un hostis douç oc’h d’hon ene ; Hac ur frescadurez ar soupla Oc’h deomp en hon poaniou ive. |
| In labore requies, in æstu temperies, in fletu solatium. | En drevel ez oc’h deomp reposvan, Moderation en domder, En hon daëlou hac en hor goëlvan Soulajamant dre ho touçder. |
| O sclerder divin an eürussa, Sclerder ar vuez eternel, Bete’r gouelet deus da rampiissa Calon ar re so deoc‘h fidel. | O lux beatissima ! reple cordis intima tuorum fidelium. |
| Ne deus netra hep hoc’h assistanç A guement a ve mad en den ; Ne deus enna nemet inconstanç, Hep d’hoc’h n’ell quet en em souten. | Sine tuo numine, nihil est in homine, nihil est innoxium. |
| Plijet gueneoc’h goalc’hi ac’hanomp Ar pez so lous gant ar pec’het, Ar pez so seac’h arrousi enomp, Hac iac’hat ar pez so blecet. | Lava quod est sordidum, riga quod est aridum, sana quod est saucium. |
| Souplaït ar pez hon eus [a] ruster, Tomit ar pez hon eus a ien ; Douçaït ar pez hon eus a c’houervder, Reglit ar pez so desordren. | Flecte quod est rigidum, fove quod est frigidum, rege quod est devium. |
| Roït d’hoc’h oll servijerien fidel A laca enoc’h ho fizianç, Ho seiz donæson sacr ha santel Evit beva ea ho toujanç. | Da tuis fidelibus in te confidentibus, sacrum septenarium. |
| Roït deomp ar merit eus ar vertuz, Grit ma raïmp hor silvidiguez, Hac hon rentit da jamæs eürus En bro al laouenidiguez. Amen. | Da virtutis meritum, da salutis exitum, da perenne gaudium. Amen. |
# Al laouënanic

Oberennoù damheñvel pe handelvoù all zo ivez, gwelout Marv al laouenan.
| Al laouënanic | Toutouic la la, va mabic ► |
* En deiz all o pourmen voan bet,
* Eul laouënanic moa paket.
* Tra li la li, tra li la li, tra li la li,
* Tra li la.
* Pa voa paket, paket e voa,
* Ha lakeat er c’hraou da larda.
* Pa voa lardet, lardet e voa,
* Clasket ar c’higuer d’he laza.
* Ar c’higuer hag e veveillen
* A ioue fors var al laouenen.
* Lakeat var an daol da laza,
* Ha clasket kerdign d’hen staga,
* Pa voa lazet voa displuet,
* Ha goudese discroc’hennet.
* Pa voa displuet, displuet e voa,
* Casset d’an Naonet da boeza.
* Pa voant poëset, poëset e voa,
* Hag e poësent daou lur ha cant.
* Cousquit aze toutouic-me
* Ken savo n’heol e beg ar goue.
Recueilli à Lanmeur par M. l’abbé Nédélec, recteur de Trégourez
Abbé J.-M. Abgrall.
# Al laëronci

| ◄ An Impurete | Al laëronci | An Usuilleres ► |
Dre ar seizvet hac an decvet gourc’hemen eo difennet laëres, domagi na miret tra on nessàn, na memes cavet ar volonte d’en ober. Mar quemerer mad on nessàn en coaich, eo laeronci ; p’en quemerer dre ners pe ouvertamant, eo rapina. Trompa er boez, en nombr, er musur, exerci an usuileres, ha pa na ve nemet en cher vad, en devejo labour, a so laëronci. Mar groed gaou pe ous ar public pe ous ar particulier, e zoc’h coupabl a laëronci. Laëres, domagi, miret mad on nessàn a so teir sourcen a laëronci da bere e c’heller raporti an oll gaou groet, ha teir grouien a restitution, pe renonç d’ar silvidiguez. Un heritier eus a vado drouc-acquisitet a so quen coupabl evel an acquereur, hac eveltàn obliget da restituí, pe vezàn daonet. Impligea moneï faus, rei sicour pe cuzat al laëron, detracti, goal-dreti an nessàn, domagi e vado pe e bersonaich, a so tout injustisso da vezàn reparet dindan boan a damnation. N’en em dromplet quet, eme an abostol, nac al laëron,nac an dud avaricius, nac ar ravisserien eus a vado o nessàn, ne antreont biquen en rouanteles an env. N’en deus, puissanç. ebet voar an douar a guement a alfe o tispanç eus аr restitution : ar maro memes na ell quet en ober. Ma reufe Doue dre ur miracl da resuscitàn un den dimeset, ne ve quet obliget da guemer e briet : ar maro en defoa toret e brídeles. Мæs ma ve an den-se decedet dleour d’e nessàn, e ve obliget da restitui. Na guemeret eta jamæs netra divoar goust o nessàn : rac pe en restituid pe n’en groet quet ; mar restituet, o pezo bepret cometet ar pec’het marvel ; ma ne restituet quet, n’en deus quet a varados evidoc’h. Ha da betra e servigeo d’an den dastum oll vado an douar, mar coll e ine ? Pelec’h emàn ar rapinerien a vado o nessàn ? Ar prophet Baruc’h en lavar dimp : exterminet int, ha coezet en ifern. Na red quet d’ar re-all, eme on Salver, ar pez ne garfac’h quet a ve groet dac’h oc’h-unan. Examinet eta hac èn a ve netra etoez o mado ha ne apparchant quet ouzoc’h ; ha c’hui o pe groet gaou ous ur re benac : reparet ha restituet, question eo eus o silvidiguez. Doue eo ar justiç memes, na soufr netra a injust. Mar o pe dre chanç cavet un dra benac, ententet penaus ne apparchant quet ouzac’h. N’oc’h-eus-àn quet prenet digant ar perc’hen, ha pa o pefe-àn prenet digant re-all, ne ve nemet doubl laëronci. N’en deo quet roet dac’h ; parconsequant e c’happarchant ous an hini en deus-àn collet ; ma ne ellet en anaveout, impliget-àn en œuvro mad.
# Al leanez (Gwilherm, 1905)

| ◄ Da beder demezel | Al leanez | Kimiad daou zoudard yaouank  ► |
* 1
* Dalit, dalit plac’hik yaouank,
* dalit, dalit eur walen argant,
* Var c’horr ho pez c’hui ’lakeio,
* C’hui laro eo ’r gwalen ar bromessaou,
* Var c’horr’ ho pez c’hui ’lakeio,
* C’hui laro eo ’r gwalen ar bromessaou.
* 2
* O nan ! o nan ! me na zimein ket,
* O nan ! o nan ! var ma bez me na lakein ket
* Nemed eur walen digant Doue,
* Hounnez va c’honduio noz ha de :
* Nemed eur walen digant Doue,
* Hounnez va c’honduio noz ha de.
* 3
* Monet d'ar gouant da leanez,
* Monet d’ar gouant da Zant Fransez,
* Monet d’ar gouant da leanez,
* Leskel traou ar bed toud a goztez,
* Monet d’ar gouant da Zant Fransez,
* Leskel traou ar bed toud a goztez.
# Al leanez

Oberennoù damheñvel pe handelvoù all zo ivez, gwelout Al Leanes.
| ◄ Kloarek Plourin | Al leanez | Izabel ar C’ham ► |
* Teir noz ’zo ne gouskis banne,
* Ha henoz ne rin ket arre ;
* ’Met briata ma oreier
* ’Sonjal ve ma douz em c’henver.
TRADUCTION. — Il y a trois nuits que je n’ai dormi goutte, — Et cette nuit je ne le ferai pas encore ; — Je ne fais qu’embrasser mon oreiller, — En songeant que mon amoureux est près de moi.
Chanté par Menguy et Léon, Carhaix.
# Al labousig gwenn

| ◄ Penaos e rin-me krampoez | Al labousig gwenn | Va c’hi ha va c’haz ► |
* Me am eus paket eul labousig gwenn
* Eul labousig gwenn
* A gren e vruched evel eun delenn
* O kana d’in me e vraoa kanaouenn.
* 2
* Va lez da nijal a lavare d’in
* A lavare d’in
* Me gano kaeroc’h va soniou lirzin
* Eus an noz bemdez hag ive bep mintin.
* 3
* ’Vid o digeri me ’m eus diouaskell
* Me ’m eus diouaskell
* Red e ven lezet, en nenv, da zevel
* Anez e varvin ha ne vezo ket pell.
* 4
* Kerz en aer eta, va labousig gwenn,
* Va labousig gwenn
* Nij atao seder, kan bepred laouen
* Me ’m bo keuz atao d’it, va labousig gwenn.
# Barzhaz Breizh/1883/Bale Arzur

Oberennoù damheñvel pe handelvoù all zo ivez, gwelout Bale Arzhur.
| ◄ Gwin ar C’hallaoued ha korol ar c’hleze | Bale Arzur | Bosen Elliant ► |
— Deomp, deomp, deomp, deomp, deomp, deomp, d’ar gad! — Deomp, kar, deomp, breur, deomp, map, deomp, tad! — Deomp! deomp! deomp holl! deomp ’ta, tud vad!
Mab ar c’hadour a lavare,
Lavare d’he dad, eur beure :
— Marc’hegerien war lein ar bre!
Marc’hegerien o vont e-biou,
Mirc’hed adan-he, glaz ho liou,
Oc’h hinteal gand ar riou !
Stank-ha-stank, c’houec’h-ha-c’houec’h, e ri;
Skank-ha-stank, e ri tri-ha-tri;
Mil goaf oc’h ann heol o lintri;
Stank-ha-stank, e ri, daou-ha-daou,
O vont da heul ar banielaou.
Hag a vransell glan ann Ankaou.
Nao ban rong ann daou benn anhe ;
Bagad Arzur, e goarann, e;
Arzur a-rok lein ar mene. —
— Mar ma Arzur ann hini eo,
Prim d’hor gwarek ha d’hor gwall veo!
Ha’rok d’he heul, ha flimm ra freo ! —
Oa ked he c’her losket a-grenn,
Pa drouzkrozaz ar iouc’hadenn
Hed ar meneziou penn-d’ar-benn
— Kalon am lagad! penn am brec’h!
« Ha laz am blons, ha traon ha krec’h! « Ha tad am map, ha mamm am merc’h!
« Marc’h am kazek, ha mul am as!
« Penn-lu am mael, ha den am goas!
« Goad am daerou, ha tan am c’houaz!
« Ha tri am unan, evid mad! « Traon ha krec’h, noz-de, mar gell pad,
« Ken a redo enn traoniou goad!
« Er stourmat treuzet mar kouezomp,
« Gand hor goad en em badeziomp, « Ha laouen galon a varfomp.
« Mar marvomp evel ma dleet
« D'ar gristenien, d'ar Vretoned, « Morse na varvimp re abred! » —
# Barzhaz Breizh/1883/Bosen Elliant

Oberennoù damheñvel pe handelvoù all zo ivez, gwelout Bosenn Eliant.
| ◄ Bale Arzur | Bosen Elliant | Marzin ► |
Tre Langolen hag ar Faouet
Eur Barz santel a vez kavet;
Hag hen Tad Rasian hanvet.
Laret en deuz d'ar Faouediz :
Laket eunn oferen beb miz,
Eunn oferen enn hoc'h iliz.
Eet eo ar vosen a Elliant,
Hogen ne ket eet heb forniant,
Eet zo gat-hi seiz-mil ha kant!
E bro Elliant, heb laret gaou,
E ma diskennet ann Ankaou,
Maro ann holl dud nemed daou :
Eur c’hroegik kouz tri-ugent vloa
Hag eur mab heb ken e devoa,
« Edi ar vosen ’penn ma zi;
Pa garo Doue ’teui enn ti;
Ni iei ’mez pa deui,» eme-z-hi.
E kreiz Elliant, er marc’hallec’h,
Geot da falc’hat e kavec’h,
Nemed enn hentig euz ar c’harr
A gas re varo d’ann douar.
Kriz vije ’r galon na welje,
E bro Elliant, neb a vije :
Gwell’t triouec’h c’harr tal ar vered Ha triouec’h all eno ’tonet.
Lec’h oa nao mab enn eunn tiad, Eent d’ann douar enn eur c’harrad, Hag ho mamm baour oc’h ho charrat.
Ho zad adren o c’houibannat : Kollet gat-han he skiand-vad.
Hi a iude, galve Doue; Reustlet e oa korf hag ene;
— Laket ma nao mab enn douar, Ha me roi doc’h eur gouriz koar,
A rei teir zro endro d’ho ti, Ha teir endro d’ho minic’hi.
Nao mab em boa em boa ganet, Setu gad ann Ankou int eet;
Gad ann Ankou e toull ma dour;
Den da hul d’in eul lommik dour! —
Leunn e’r vered rez ar c’hleuniou,
Leunn ann iliz rez ann treuzou ;
Red eo benniget ar parkou,
Da lakat enn ho ar c’horvou.
Me wel er vered eunn derven,
Hag enn he beg eul liser wenn :
Eet ann holl dud gad ar vosen.
# Barzhaz Breizh/1883/Ar re unaned

Oberennoù damheñvel pe handelvoù all zo ivez, gwelout Ar Re Unanet.
| ◄ Itroun Varia Folgoat | Ar re unaned | Fontanella ► |
Tro mare ar c’huz-heol, oe klevet trouz neihour,
Trouz eur vag a oe klevet o tonet gand ann dour,
Ha strap, ha son ann drompill hag ann tabolinou,
Ken a zone ar c’herreg war lein ar meneiou.
Ha me monet da welet ; ha ne weliz netra
Nemet Marc’haid ar gerc’heiz, pao-kamm, o pesketa :
— Marc’haid, Marc’haidik, te nij huel ha pell ;
Pelra neve zo digouet e-barz e Breiz-izel ?
— Netra neve zo digouet e-barz e Breiz-izel,
Nemed e tri c’horn ar vro zo stravill ha brezel,
Savet ann holl Vretoned, plouiziz ha noblanz,
Ha na vo tin d’ar brezel ma na gav ann dud chanz. —
Neb ho gwele dastumet da vont da harzou Breiz,
E tachen Kergrist-Moelou, d’ar iou fask, tarz-ann-deiz,
Peb arkebut war ho skoa, peb blun ru euz ho zok,
Peb kleze euz ho c’hoste, banniel ar feiz a-rok.
Ha-pa oant o vonet kuit hi zo eet d’ann iliz
Evit kimiada sant Per kouls hag ann otrou Krist : Hag o tont euz ann iliz ’nem stouont er vered ;
— Arsa ’ta, Kerne-huel, setu ho soudarded !
Setu soudarded ar vro, soudarded unanet
Evid difenn ar gwir feiz rag ann Hugunoded,
Evid difenn Breiz-izel rak bro-Zoz ha Bro-C’hall,
Kemend a wast hor bro-ni, gwas eged ann tangwall.
Hag o tont euz ar vered eleiz a c’houlenne :
— Men a gefimp mezer ru d’en emgroaza breme ? —
Ken a droc’haz kalonek potr maner Kergourtez ;
— Kemeret skouer digan-in hag e viot kroazel ez ! —
Ne oa ked he gomz gant han, he gomz achuet mad,
Oa toullet gwien he vrec’h ken a strinkaz ar goad,
Ha war dal he borpant wenn eur groaz ru a oa gret, Hag abarz nemeur amzer ho holl e oant kroazet.
Pa oant e kichen Kallak o vonet gand ann hent,
E klevjont kleier Duhot o son ann ofern bred :
Hag hi distroi war ho c’hiz enn eur laret ’nn eur vouez :
— Kenavo kleier Mari ! kenavo kleier kez !
Kenavo ’ta, kenavo, kleier kristeniet !
Aliez enn deziou-lid ni hon euz ho prallet !
Ra blijo gand ann Otrou, hag ar Werc’hez santel,
Ma ho prallefimp ni c’hoaz pa vo fin d’ar brezel !
Kenavo, bannielou sakr, pere hon euz douget,
Oc’h ober tro ann iliz, e pardon Sant-Servet ;
Ra vimp ker goest da zifenn hor bro hag ar gwir feiz
Hag em omp bet d’ho terc’hel war ann dachen, enn deiz !
Da hijo Doue ar reo ! da vo goenvet ann ed,
Goenvet e douar ar Gall, trubard d’ar Vretoned !
Ra ganomp-ni da viken, enn eur vouez, potred Breiz :
— « Biken ! biken n’embaro ann onner hag ar bleiz. » —
Ar ganaouen-ma zo gret aboe ’m omp eet enn hent,
Ebarz ar bloa mil pemp kant daouzek ha poar ugent ;
Gret gand eur c’houer iaouank, war eunn ton da gano, Kanet-hi, potred Kerne, da laouenat ar vro.
# Barzhaz Breizh/1883/Bleuniou Mae

Oberennoù damheñvel pe handelvoù all zo ivez, gwelout Bleunioù Mae.
| ◄ Eur gentel vad | Bleuniou Mae | Ann amzer dremenet ► |
Neb a wele Jeff ar ann ot,
Drant he lagad, ru he diou chot ;
Neb a wele Jeff er Pardon,
A deue joa enn he galon.
Neb he gwele ar he gwele,
Gant true out hi a oele.
Gand true deuz ar plac’hik klan ;
Ker gwenn evel eul lilien han.
Hi lare d’he mignonezed
War bankig he gwele chouket :
— Mignonezed, ma em c’haret,
Enn han Doue, na oelet ked ;
C’hui oar a-vad, mervel zo red :
Doue war ar groaz en deuz gret. —
P’az iz d’ar feunten da vid dour :
Ann estik-noz a gane flour :
— Ma ar miz mae o vont e biou,
Gad ar bleuniou war ar c’hleuniou ;
Euruz eo ann dud iaouank-ze
Hag a varv enn amzer neve !
Evel ar rozen deuz ar brank,
E tisparti ann dud iaouank ;
Re ’nhe a rei arog eiz-te,
E vo roet d’he bleuniou neve ;
Hag int deuz a-greiz, d’ar baroz,
’Vel bivik-doue, deuz ar roz. —
— Jeffik, Jeffik, ne ouzoc’h ked
Pez en deuz ann estik laret :
Ma ar miz mae o vont e biou,
« Gad ar bleuniou war ar c’hleuniou. »
Ar plac’hik dal’ m’ e deuz klevet,
He daouarn e kroaz ’deuz laket :
— Me laro eunn Ave Maria Enn ho enor, itron Varia,
Ma plijo gad ho mab Doue,
Da gaout dioun-me true ;
Ma ’z inn, bremaik, da c’hortoz
Va mignonezed er baroz. —
Oa ked he Ave achuet
Stoui he fenn hi e deuz gret ;
Stoui he fenn hi e deuz gret, He daoulagad e deuz sarret.
Neuze oe klevet ann estik,
O kana c’hoaz el liorzik :
« Euruz eo ann dud iaouank-ze
« Hag a varv enn amzer-neve !
« Euruz eo ann dud iaouank-ze
« A ve roet d’he bleuniou neve ! »
# Barzhaz Breizh/1883/Diougan Gwenc’hlan

Oberennoù damheñvel pe handelvoù all zo ivez, gwelout Diougan Gwenc’hlan.
| ◄ Ar rannou | Diougan Gwenc’hlan | Aotrou Nann hag ar gorrigan ► |
Pa guz ann heol, pa goenv ar mor. Me oar kana war dreuz ma dor.
Pa oann iaouank me a gane; Pa’z onn deut koz, me gan ive.
Me gan enn noz, me gan enn de Ha me keuziet koulskoude.
Mard-eo gan-in stouet ma bek, Mar ’m euz keuz, ne ket heb abek.
Evid aoun me n’am euz ket, Meuz ked aoun da vout lazet;
Evid aoun me n’am euz ket; Amzer awalc’h ez onn-me bet.
Pa vinn ket klasket vinn kavet; Ha pa ’z onn klasket ne’z onn ket.
Na vern petra a c’hoarvezo: Pez a zo dleet a vezo.
Red eo d’ann holl mervel teir gwes, Kent evid arzao enn-divez.
Me wel ann hoc’h ’tont dioc’h ar c’hoad, Hag hen gwall-gamm, gwallet he droad;
He vek digor ha leun a wad, Hag he reun louet gand ann oad;
Hag he voc’higou tro-war-dro, Gand ann naon braz o soc’ho.
Me wel ar morvarc’h enep-tont, Ken a gren ann aot gand ar spont.
Hen ken gwenn evel ann erc’h kann; Enn he benn kerniou arc’hant.
Ann dour dindan han o virvi, Gand ann tan daran euz he fri;
Morgezeg enn dro d’ehan ker stank
Hag ar geot war lez ar stank.
— Dalc’h mat ’ta! dalc’h mat ’ta ! morvarc’h; Darc’h gand he benn; darc’h mat ’ta, darc’h !
Ken a risk er goad ann treid noaz! Gwas-oc’h-was! darc’h ’ta! gwas-oc’h-was!
Me wel ar goad evel eur waz! Darc’h mat ’ta ! darc’h ’ta ! gwas-oc’h-was!
Me wel ar goad hed penn he c’hlin! Me wel ar goad evel eul linn !
Gwas-oc’h-was! darc’h ’ta, gwas-oc’h-was! Arzaoi a ri benn arc’hoaz.
Darc’h mat ’ta ! darc’h mat ’ta morvac’h,
Darc’h gand he benn, darc’h mat ’ta, darc’h. —
Pa oann em bez ien, hunet dous,
’Kleviz ann er ’c’hervel, enn nouz.
He erigou hen a c’halve; Hag ann holl evned euz ann ne;
Ha lavare dre he c’hervel:
— Savet prim war ho tiou-askel!
Ne ket kik brein chas pe zenved,
Kik kristen renkomp da gaouet! —
— Morvran goz, c’hleo; lavar d’i-me: Petra c’hoari gen-oud aze?
— Tal Par enn-lu c’hoari gan-in; He zaoulagad ru a fel d’in;
He zaoulagad a grapann net, Abek d’az re en deuz tennet.
— Na te, louarn, lavar d’i-me Petra c’hoari gen-oud aze?
— He galon a c’hoari gan-i Oa ken diwir ha ma hani,
E deuz c’hoantaet da lazo, E deuz da lazet a bell zo.
— Na te lavar d’i-me, tousek, Petra rez aze ’korn he vek?
— Me a zo ama ’n em laket, ’C’hortoz he ene da zonet.
Gan-i-me vo tra vinn er bed, Enn damant glan oc’h he dorfed
E kever ar Barz na jomm ken Etre Roc’h-allaz ha Porz-gwenn. —
# An amzer gollet

| ◄ D’ar Gorsedd a Vreiz-Vihan | An amzer gollet | Moged ► |
* Furchal ’ramp da dermen ar bloavez,
* Touez ludu hor c’halonou,
* Da glask roudou vén al levenez,
* Goude an tantajou.
* Peb devez ’baoue hor iaouankiz,
* Merket gant eur men gwen pe du
* A vir ennomp ar skeuden iskiz,
* Euz geriou laouen an didu.
* Va leor gant Doue digoret
* Zo er bajen ugent-ha-tri ;
* Va c’hein an euz kridien gri…
* Hag pegen gwen eo va bizied !
* Da zeraou d’id, paour kez levrik
* A zo ebars musc’hoarz va mamm…
* Siwaz ! An holl gerz tamm ha tamm.
* Pelec’h out aet, c’hoarz bugelik ?
* An delliennou ze am oa lennet
* A gemenne eur galon vad.
* Perag an heol zo aet da guzet
* Dindan ar c’houmoul du, timad ?
* Me ho karie bleuniou, rozennou,
* Lapoused, ezansou, dudi…
* Karet am ije koantiri…
* Tri bloa-war-n-ugent, ha daërou !
1929.
# An amzer guech all ac an amzer breman

| ◄ Ar paour quèz Lazar | An amzer guech all ac an amzer breman | Guillemet ar gouilhouren  ► |
1   Ar bed oll, eme Yan goz, a guemer eur stum fall
Neus chomet var an douar man vel ma oa guechall !
Paour quès Yan, c’hui zo chanchet dre m’oc’h deut da c’hriza
Maes ar bed a zo chomet memeus tra, memeus tra.
2
Goude al loar, ar stered, ac an dévalijen
Gant an heaul bep mintin e pâr ar sclerigen,
Bars an oab an alc’hueder a zao en eur gana,
Vel en amzer tremenet, memeus tra, memeus tra.
3
Gant e chupen erc’h scornet pa deu ar gohan cri
Da c’hourda om biziet a da ruya or fri, ·
An eil demeus eguile daou bried a dosta
Vel en amzer tremenet, memeus tra, memeus tra.
4
P’erru an nevez amzer da yeeat ar parcou
Da laquat bleünz er balan, deilho bars ar c’hoajou
Lagat ar merc’het yaouancq ive a sederra
Vel en amzer tremenet, memeus tra, memeus tra.
5
Ar vugale zo brema beguecq, vif a seder,
Var meur a dra int sçavant aroc gout o fater,
An avalou affuret a blij dê ar muia
Vel en amzer tremenet, memeus tra, memeus tra.
6
En despet dar veleyen, dan diaoul a de guernio
An dud yaouancq zo troet terrub gant an dansço,
Guell a ve gante tremen ep dibri nac eva
Vel en amzer tremenet, memeus tra, memeus tra.
7
Meur a seurès ve lacquet da zouguen ar Verc’hès
He deus guelet an deilho a enep aliès ;
Ze na vir quet diouthi modest bras da ruya
Vel en amzer tremenet, memeus tra, memeus tra.
8
An diaoul a gollas Eva bepret a zo tentus,
Ar merc’het coant zo ive atao bresq a sentus,
Demeus ar frouës difennet cals siouas a glanva
Vel en amzer tremenet, memeus tra, memeus tra.
9
Bea zo en oll keriou cals a goz rampennet
O deus roet da Zoue pès a zisplich d’ar bed,
Nos de o zeod milliguet a iffam o nesça
Vel en amzer tremenet, memeus tra, memeus tra.
10
Pautret a veler bemde o voapat ar merc’het,
Merc’het a veler ive o caquetal pautret,
Touet cals, derc’hel neubeut, a zo ar c’his brema,
Vel en amzer tremenet, memeus tra, memeus tra.
11
Meur a hostis ep bursud a chanch an dour en guin,
Meur a blac’h a lacq pilhou da rountat e feultrin,
Broziou d’ober un tailler, an oll a glasq troumpla,
Vel en amzer tremenet, memeus tra, memeus tra.
12
Ar Pitou quès zo barnet bepret da zouffr poaniou
Gant ar Voavoaon ve flemmet, brèvet a vac’hadou,
Mar chanç dezan demisi, eo dogan peurvuia
Vel en amzer tremenet, memeus tra, memeus tra.
13
Meur a zogan a ra goab deus pen e amezec
A ne voar quet aliès eo c’hoas muioc’h corniec,
Darn all n’int quet er vreuriès ac a garfe beza,
Vel en amzer tremenet, memeus tra, memeus tra.
14
Cepet ar brago toul gouiz, al lèro marellet,
Ar gileten cof yodec, ar beruquen poultret,
Ar peur rest a zo chomet ebars ar stad ma voa
Vel en amzer tremenet, memeus tra, memeus tra.
# An anevalet clan gat ar vocenn

Oberennoù damheñvel pe handelvoù all zo ivez, gwelout Ar vosen war al loened ha Ar Vosen var ar Chatal.
| ◄ Ar citrouillezen hac ar mez | An anevalet clan gat ar vocenn | ► |
Un drouc hac a zigas an hencrez hac ar spont,
Goest e-hunan, en un taul-cont,
Da beurgarga punç an ancou ;
Taulet a-varr an ee, abalamour da grimou
Ha da torfejou ar bed-ma ;
Ar Vocenn, (pa vo gret he hano aneza,)
A oa staguet evit mad
Var ar loenet a bevar droad.
Ne varvent qet oll, mæs tout e oant scoët.
Hini pelloc’h ne vez guelet
O clasq souten e vuez paour :
Peb boed dezo a so disaour.
Ar louarn, nac ive ar bleiz,
Ne chilpont mui var lerc’h o freiz ;
Ar par a dec’h pell dioc’h e barez :
Guer ebed pelloc’h a c’harantez,
Ha dre guement-se, a dra sur,
Guer a joa nac a bljiadur.
Qemenned abers ar Leon,
E comzas d’e divar e dron :
Sonjal a ran, emeza, bugale,
Ar freillad-ma so deut deomp dioc’h an ee,
Dre m’och eus pec’het, couls ha me.
Ra zeui eta ar c’houpapla
Evit an oll d’en em goestla : Marteze, dre e sacrifiç,
Eus ar mæstr bras e harzo ar justiç :
Qement-se so bet grêt en amzeriou guech-all.
Examinomp eta hon oll oberou fall ;
Furchomp hor c’houstianç, disqennomp enhi piz.
Poulset, sioas ! gat an naon criz,
Me meus lonqet cals a zevet,
N’o devoa grêt din drouc ebet,
Hac ar pastor, so qen, avechou ’meus debret.
Prest e z’on d’en em offr ; mæs, evit qement-se,
Mad a ve, a gaf din, d’an oll cofes ive.
Sire, eme ar Louarn, c’hui so re vad roue,
Ha cals re scrupulus, m’en tou var va ene :
Nan, qement-se ne qet pec’het ;
Ar gloaneien, traou disqiant ha lor,
D’an heur m’ho poa hi debret,
E rezoc’h d’e cals a enor ;
Hac, evit fæt dioaller an devet,
C’hui a virit beza meulet,
Dre ma zeo eus a raç an dud
A venn ober ho mæstr varnomp-ni, loenet mud.
Peb goroër ha peb luban
A savas gat caus dom Alan.
Ne seljot nemet divar-c’horre
Oc’h pec’hejou ar loënet cre : An Tigr, an Ours, gat sqilfou lemm,
Qement a zoug ivin pe flemm
Ha qement a ziscrogn e zent
A oe gat-ho leqet da sent.
Chetu o tont tro an Asen.
Sonch am eus, emeza, en eur prat o tremen,
(Ha c’hoas da menac’h oa ar brajen,) An naon criz, ar gueauten glas,
Hac an diaoul, neb’on, va foulsas ;
Qement ma lipis gat va zeaut
Var dro e c’hement-all a c’heaut.
N’am boa, pa vo lavaret mad,
Na guir na perz ebet er prad.
Achu e gaus gat ar c’hæz doutec,
Arreo eus a beb tu var corf ar sqouarnec ! Eur Bleiz hac a ouie, emeza, ar lezen,
A brouvas difazi penaus Yan an Asen,
Loen divalo, loen disvlevet,
A so qirriec, dre e bec’het :
Hoguen, lipat gueaud an estrenn
A so penn-caus eus ar Vocenn,
Hac a virit beza mouguet !
Qer buan gret ha lavaret.   C’hui pere a so er palez
O cortos ho parnediguez,
Dioc’h ma viot sempl pe vras
Ho pezo amand pe c’hraç.
# Buhez ar Sent/1912/An Eost

| ◄ Ignas Loyola | An Eost | Per an Ereou  ► |
N’ho peus ket nemet tôlet plê ouz ar c’hi bihan en kichen e vestr, pa ve heman o tibri e bred ? Ne finv ket al loenig, aketus mac’h eo da zellet ha ne goueo tamm evitan war an douar. Pa vo bet tôlet d’ezan askorn pe greun, neuze e lavaro trugare gant e lost ha, goude bezan paket e c’hinaouad, e teuio adarre, war e azeik, da c’hortoz eur begad-all. A-wechou zoken e harzo, ’vit rei da intent n’e ket c’hoaz torret e naon.
Miz eost a zigas da zonj d’imp eus fin ar bed, pa dastumo Doue e winiz en e c’hrignol ha pa stlapo an drouk-louzou en tân an ifern. Greomp diouz bezan laket en arc’h gant ar gwiniz mat.